একমত। কিন্তু বিনয়ের সাথে এও বলি যে এর শুরু কিন্তু করেছিলেন আপনিই অন্তত দুইটি বড়সড় প্যারায় এই মানুষটিকে উদ্ধৃত করে। সেটা করাটাই হয়তো স্বাভাবিক। কারণ, বঙ্গবন্ধুকে বাদ দিয়ে মুক্তিযুদ্ধের কোন্ আলোচনাই বা কবে সম্পন্ন হয়? তবে শুধু এইটুকু মনে রাখতে অনুরোধ করি। বঙ্গবন্ধুর শাসনকাল ছিল মাত্র সাড়ে তিন বছরের। এর পর চৌত্রিশ বছর শ্রেনী সংগ্রামী কমরেডগণ, নারী নেতৃত্ব, আপনি আর আমি কি করলাম? এই শ্রেনী সংগ্রামীদের একাংশ যাদের ভুল নেতৃত্ব/অবস্থান সামরিকতন্ত্র, পাকিস্তানতন্ত্র আর ইসলামতন্ত্রকে আমাদের ঘাড়ে চাপিয়ে দিয়ে মুক্তিযুদ্ধের অর্জনকে চুলোয় পাঠানোর আয়োজন সম্পূর্ণ করে, নারীর স্বাধিকারের সংগ্রামকে আরও একশো বছর পিছিয়ে দিয়ে তাদের শ্বাস নেয়ার পথটি পর্যন্ত রুদ্ধ করে, তেত্রিশ বছর এক রকম গালে হাত দিয়ে বসে থাকে – তাদের ব্যাপারে দু’একটি উক্তি এবং সমালোচনা আপনার লেখায় পড়বার আশা ছিল। “পুরুষতান্ত্রিক মুজিব” যে উদ্যোগগুলো নিয়েছিল সেই উদ্যোগগুলো বন্ধ করলো কে? কখন? কেন? সে সব বিষয়ের আলোচনা বাদ দিলে মুক্তিযুদ্ধের ইতিহাসেরই কি কোন উপকার হয়? নাকি মুক্তিযোদ্ধা নারীর?